พระราชกฤษฎีกาจัดตั้งเทศบาลเมืองจันทบุรี จังหวัดจันทบุรี พุทธศักราช 2478

พระราชกฤษฎีกา
จัดตั้งเทศบาลเมืองจันทบุรี
จังหวัดจันทบุรี
พุทธศักราช ๒๔๗๘
 

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๒๐
สิงหาคม พุทธศักราช ๒๔๗๘)
น.อ. อาทิตย์ทิพอาภา
ร.น.
เจ้าพระยายมราช
พล.อ. เจ้าพระยาพิชเยนทรโยธิน
ตราไว้ ณ วันที่
๗ ธันวาคม พุทธศักราช ๒๔๗๘
เป็นปีที่ ๒
ในรัชกาลปัจจุบัน

โดยที่เห็นสมควรจัดเขตชุมนุมชนซึ่งมีสภาพเป็นสุขาภิบาลเมืองจันทบุรี
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล พ.ศ.
๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองจันทบุรี
จังหวัดจันทบุรี พุทธศักราช ๒๔๗๘

มาตรา ๒[๑] ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ ให้จัดเขตชุมนุมชนในบรรดาตำบล อันเป็นที่ตั้งศาลาว่าการจังหวัดจันทบุรี
ตามเขตที่กำหนดไว้ในมาตรา ๔ ขึ้นเป็นเมืองมีฐานะเป็นเทศบาลเมือง มีนามว่า เทศบาลเมืองจันทบุรี
จังหวัดจันทบุรี

มาตรา ๔ ให้กำหนดเขตเทศบาลเมืองจันทบุรี จังหวัดจันทบุรี
ไว้ดังนี้ คือ 
ด้านตะวันออก
จากหลักเขตหมายเลขที่ ๑ ซึ่งตั้งอยู่ที่มุมบรรจบของคลองท่าสิงห์ฝั่งตะวันออกไปจดหลักเขตหมายเลขที่
๒ ตรงริมฝั่งแม่น้ำจันทบุรีฝั่งตะวันออกที่มุมตะวันตกเฉียงเหนือของวัดจันทราราม (ตรงข้ามท่าเรือจ้าง)
จากหลักเขตหมายเลขที่
๒ เลียบริมฝั่งแม่น้ำจันทบุรีฟากตะวันออก ไปจดหลักเขตหมายเลขที่ ๓
ที่ข้างต้นกระทุ่มทางทิศตะวันออกเฉียงใต้ของเขตบ้านกงสุลฝรั่งเศสเก่า
(ตรงข้ามโรงต้มกลั่นสุรารัฐบาล)
จากหลักเขตหมายเลขที่
๓ เป็นเส้นตรงตัดข้ามฝั่งแม่น้ำจันทบุรีไปทางทิศตะวันตกเฉียงใต้
จดหลักเขตหมายเลขที่ ๔ ที่ปากคลองขุดฟากใต้
ด้านใต้
จากหลักเขตหมายเลขที่ ๔ เป็นเส้นตรงไปทางทิศตะวันตกเฉียงใต้ จดหลักเขตหมายเลขที่ ๕
ริมฝั่งตะวันตกเฉียงเหนือของถนนท่าแฉลบและห่างจากมุมถนนเลียบเนินฟากตะวันตก
ซึ่งบรรจบกันตามแนวริมถนนท่าแฉลบไปทางทิศตะวันออกเฉียงใต้ ๒๐๘ เมตร
ด้านตะวันตก
จากหลักเขตหมายเลขที่ ๕ ขนานและห่างจากฟากตะวันตกของถนนเลียบเนิน ๑๕๐ เมตร
ไปทิศเหนือ จดหลักเขตหมายเลขที่ ๖ ซึ่งห่างจากจุดตรงเส้นเขตตัดกับฟากเหนือของถนนไปท่าใหม่
ไปทิศเหนือ ๒๐๘ เมตร
ด้านเหนือ
จากหลักเขตหมายเลขที่ ๖ เป็นเส้นตรงไปทิศตะวันออก จดหลักเขตหมายเลขที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะ เพื่อแสดงแนวเขตด้วยตามควร

มาตรา ๕ ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖ ให้โอนบรรดาทรัพย์สินตลอดจนสิทธิและหน้าที่ของสุขาภิบาลเมืองจันทบุรีเป็นของเทศบาลเมืองจันทบุรี
จังหวัดจันทบุรี ตามมาตรา ๖๔ แห่งพระราชบัญญัติจัดระเบียบเทศบาล พ.ศ. ๒๔๗๖

มาตรา
๗ ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้


ผู้รับสนองพระบรมราชโองการ
(ตามมติคณะรัฐมนตรี)
พระยานิติศาสตร์
ไพศาลย์
รัฐมนตรี
[เอกสารแนบท้าย]

๑.
แผนผังเขตเทศบาลเมืองจันทบุรี

(ดูข้อมูลจากภาพกฎหมาย)
ศรินรัตน์/จัดทำ
๑๓ พฤษภาคม ๒๕๖๓

ปาจรีย์/ตรวจ
๒๐ ตุลาคม ๒๕๖๓

[๑] ราชกิจจานุเบกษา
เล่ม ๕๒/-/หน้า ๑๖๔๑/๑๐ ธันวาคม ๒๔๗๘